Title: ประกาศกรมวิชาการเกษตร เรื่อง การขึ้นทะเบียนผู้เพาะชำปาล์มน้ำมัน พ.ศ. 2557

ประกาศกรมวิชาการเกษตร

ประกาศกรมวิชาการเกษตร
เรื่อง
การขึ้นทะเบียนผู้เพาะชำปาล์มน้ำมัน
พ.ศ. ๒๕๕๗[๑]

โดยที่เป็นการปรับปรุงประกาศกรมวิชาการเกษตรเกี่ยวกับการขึ้นทะเบียนผู้เพาะชำปาล์มน้ำมันให้เหมาะสมยิ่งขึ้นเนื่องจากปาล์มน้ำมันเป็นพืชที่มีลักษณะเฉพาะคือไม่สามารถระบุได้ว่า
ปาล์มน้ำมันเป็นพันธุ์ดีหรือไม่ จนกว่าจะมีผลผลิตออกมาซึ่งใช้ระยะเวลานาน
ซึ่งเกษตรกรต้องเสียค่าใช้จ่ายในการปลูกและดูแลรักษา และเวลาไปหลายปีแล้ว
อีกทั้งการซื้อขายเมล็ดพันธุ์ปาล์มน้ำมันเป็นการซื้อขายต้นกล้าปาล์มน้ำมันหาใช่เมล็ดพันธุ์เช่นเดียวกับเมล็ดพันธุ์ควบคุมชนิดอื่น
ๆ จึงจำเป็นต้องกำหนดสถานที่รวบรวมปาล์มน้ำมันให้เหมาะสมสอดคล้องกับมาตรา ๑๖ (๔)
พระราชบัญญัติพันธุ์พืช พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติพันธุ์พืช
(ฉบับที่ ๓) พ.ศ. ๒๕๕๐
ให้พนักงานเจ้าหน้าที่ออกใบอนุญาตให้รวบรวมเมล็ดพันธุ์ควบคุมเพื่อการค้าได้ เมื่อปรากฏว่าผู้ขอใบอนุญาตมีสถานที่ที่เหมาะสมในการรวบรวมซึ่งเมล็ดพันธุ์ควบคุมตามที่ขอรับใบอนุญาตในกรณีปาล์มน้ำมัน

อธิบดีกรมวิชาการเกษตรจึงออกประกาศกำหนดเงื่อนไขการขึ้นทะเบียนผู้เพาะชำปาล์มน้ำมัน
ดังต่อไปนี้

ข้อ ๑  ประกาศนี้เรียกว่า
ประกาศกรมวิชาการเกษตร เรื่อง การขึ้นทะเบียนผู้เพาะชำปาล์มน้ำมัน พ.ศ.
๒๕๕๗

ข้อ ๒  ให้ยกเลิก
๒.๑ ประกาศกรมวิชาการเกษตร เรื่อง จดทะเบียนผู้เพาะชำปาล์มน้ำมัน
ฉบับลงวันที่ ๑๙ กรกฎาคม ๒๕๔๗
๒.๒ ประกาศกรมวิชาการเกษตร เรื่อง จดทะเบียนผู้เพาะชำปาล์มน้ำมัน
(ฉบับที่ ๒) ฉบับลงวันที่ ๓ มิถุนายน ๒๕๕๖

ข้อ ๓  ประกาศนี้ให้ใช้บังคับตั้งแต่วันประกาศเป็นต้นไป

ข้อ ๔  บุคคลใดประสงค์จะรวบรวม หรือขาย
ซึ่งปาล์มน้ำมัน ต้องยื่นคำขอขึ้นทะเบียนผู้เพาะชำปาล์มน้ำมัน
ตามแบบแนบท้ายประกาศนี้ ต่อพนักงานเจ้าหน้าที่ ณ สำนักวิจัยและพัฒนาการเกษตรเขตที่
๑ - ๘ หรือสำนักควบคุมพืชและวัสดุการเกษตร

ข้อ ๕  ผู้ยื่นคำขอต้องปฏิบัติ ดังต่อไปนี้
๕.๑
เพาะและจำหน่ายปาล์มน้ำมันที่ได้มาจากผู้ที่ได้รับใบอนุญาตรวบรวมเมล็ดพันธุ์ควบคุมเพื่อการค้า
หรือจากผู้ได้รับใบอนุญาตนำเข้าซึ่งเมล็ดพันธุ์ควบคุมเพื่อการค้าจากกรมวิชาการเกษตรแล้วเท่านั้น
๕.๒ จัดให้มีป้าย สถานที่รวบรวมเมล็ดพันธุ์ควบคุมเพื่อการค้า

ข้อ ๖  พนักงานเจ้าหน้าที่ตรวจสอบความถูกต้องของคำขอและเอกสารหลักฐานตามข้อ
๔ และข้อ ๕ หากพบว่าครบถ้วนถูกต้อง
กรมวิชาการเกษตรจะส่งเจ้าหน้าที่ไปตรวจสอบแปลงเพาะชำหากเห็นว่าถูกต้องตามหลักวิชาการให้เสนออธิบดีกรมวิชาการเกษตรหรือผู้ที่ได้รับมอบหมายออกบัตรประจำตัวเจ้าของแปลงเพาะชำปาล์มน้ำมันตามแนบท้ายประกาศนี้
บัตรประจำตัวเจ้าของแปลงเพาะชำปาล์มน้ำมันให้ใช้ได้จนถึงวันสิ้นปีปฏิทินแห่งปีที่ออกบัตร

ข้อ ๗  ผู้ได้รับบัตรประจำตัวเจ้าของแปลงเพาะชำปาล์มน้ำมัน
หากมีความประสงค์จะดำเนินกิจการต่อ
ให้ยื่นขอขึ้นทะเบียนผู้เพาะชำปาล์มน้ำมันตามแบบแนบท้ายประกาศนี้ต่อกรมวิชาการเกษตรภายในหกสิบวันก่อนบัตรประจำตัวเจ้าของแปลงเพาะชำปาล์มน้ำมันสิ้นอายุ

ข้อ ๘  เมื่อได้รับบัตรประจำตัวเจ้าของแปลงเพาะชำปาล์มน้ำมันแล้วต้องนำบัตรประจำตัวเจ้าของแปลงเพาะชำปาล์มน้ำมันไปประกอบการขอใบอนุญาตรวบรวมเมล็ดพันธุ์ควบคุมเพื่อการค้า

ประกาศ
ณ วันที่ ๒๕ เมษายน พ.ศ. ๒๕๕๗
ดำรงค์
 จิระสุทัศน์
อธิบดีกรมวิชาการเกษตร

[เอกสารแนบท้าย]

๑. คำขอขึ้นทะเบียนผู้เพาะชำปาล์มน้ำมัน
๒. แบบัตรประจำตัวเจ้าของแปลงเพาะชำปาล์มน้ำมัน

(ดูข้อมูลจากภาพกฎหมาย)

ปริยานุช/ผู้จัดทำ
๒๖ พฤษภาคม
๒๕๕๗

ปริญสินีย์/ผู้ตรวจ
๒ มิถุนายน
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๘๐ ง/หน้า ๓๑/๒๐ พฤษภาคม ๒๕๕๗